A. Záborská, poslankyňa: (2002-05-16):
V tejto súvislosti máme zásadnú pripomienku, a to v súvislosti s plnením uznesenia vlády č. 502 zo 6. júna 2001, konkrétne prílohy č. 2 tohto uznesenia, kde bol stanovený harmonogram prísunu zdrojov na oddlženie rezortu zdravotníctva v roku 2001 a 2002. Podľa našich prepočtov nedostal rezort zdravotníctva zdroje prisľúbené z roku 2000 vo výške 1,185 miliardy Sk, ktoré sú teda zahrnuté v schválenej sume pre rok 2002, t. j. v sume 3 685 miliónov korún. Za rok 2001 bez zdrojov poskytnutých cez Železnice Slovenskej republiky vykazuje rezort zdravotníctva zatiaľ neuhradený rozdiel 900 miliónov Sk, ktorý nie je zahrnutý do rozpočtu na rok 2002. Zdroje plánované pôvodne v uznesení vlády Slovenskej republiky č. 502 zo 6. júna 2001 z vlastných zdrojov zariadení vo výške 2 135 miliónov podľa situácie, ktorá nám je všetkým známa, nie je rezort schopný za súčasnej kritickej situácie v zdravotníctve zabezpečiť a o túto sumu by bolo žiaduce plánované mimorozpočtové zdroje z výnosov z privatizácie navýšiť. Z uvedeného vyplýva, že ak by sa mali naplniť všetky prísľuby v zmysle schválených uznesení vlády Slovenskej republiky, celkove by bolo potrebné zabezpečiť pre rezort zdravotníctva finančné zdroje vo výške 6 720 miliónov Sk, čo zďaleka nepostačuje na vyriešenie všetkých dlhov v zdravotníctve. Do značnej miery by však pomohli tieto zdroje zastabilizovať systém financovania v zdravotnej starostlivosti a umožniť plánovanú transformáciu už vládou schválených zdravotníckych zariadení, ktoré k 1. 7. 2002 budú transformované na neziskové verejnoprospešné organizácie, ktoré následne prejdú do pôsobnosti obcí a vyšších územných celkov. Vzhľadom na závažnú situáciu, ktorú som len v krátkosti popísala v rezorte zdravotníctva a k stavu jeho zadlženosti, Výbor Národnej rady Slovenskej republiky pre zdravotníctvo iniciatívne prerokoval predkladaný materiál a poveril ma, aby som predniesla návrh na zmenu uznesenia k tomuto materiálu a zároveň predniesla návrh na ďalšie uznesenie. Najskôr návrh na zmenu uznesenia. Uznesenie Národnej rady Slovenskej republiky k návrhu doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Národná rada Slovenskej republiky podľa § 28 ods. 3 zákona č. 92/2001 Zb. o podmienkach prevodu majetku štátu na iné osoby v znení neskorších predpisov schvaľuje zmenu rozsahu použitia Fondu národného majetku Slovenskej republiky v roku 2002 s tým, že navýši vo výdavkovej časti v položke číslo 1 použitie fondu podľa § 28 ods. 3 písm. b) 3 685 miliónov Sk o sumu 900 miliónov Sk, a to na základe uznesenia vlády Slovenskej republiky číslo 502 z roku 2001, kde v bode D5 sa zaviazala v prípade získania zdrojov z privatizácie kúpeľov Dudince, Piešťany zrealizovať oddlženie zdravotníckych zariadení. Ďalší návrh na samotné uznesenie znie: Národná rada Slovenskej republiky žiada vládu Slovenskej republiky a Fond národného majetku Slovenskej republiky, aby finančné prostriedky nad predpokladané príjmy z predaja rozvodných zariadení, čo je 25 680 miliónov boli prioritne použité na oddlženie v rezorte zdravotníctva. Obidva tieto návrhy dávam spravodajcovi. Ďakujem.